מיתר, ליקוורניק, גבע, לשם, טל ושות'

היסטוריה

המשרד נוסד בשנת 1962 על ידי עו"ד צבי מיתר, שעמד בראשו עד לפרישתו בשנת 2001. יחד עם אחיו שמואל מיתר ועם מוריס קאהן היה צבי מיתר שותף החל משנות ה-90 לבניית קבוצה עסקית מהגדולות והמוצלחות שהיו במשק הישראלי – קבוצת עורק. מיתר נבחר שלוש פעמים, בין השנים 1983–1995, לכהן כיו"ר ועד מחוז ת"א של לשכת עורכי הדין וכיהן במשך 12 שנה כחבר הוועדה לבחירת שופטים.
בשנת 1994 הצטרפה למשרד כשותפה עו"ד מיה ליקוורניק, לאחר שעבדה במשרד עורכי הדין Weil, Gotshal & Manges  בניו יורק. ליקוורניק הודיעה על פרישתה מהשותפות בסוף 2016.
עו"ד דני גבע הצטרף למשרד בשנת 1995 כשותף לאחר שעבד במשרד עורכי הדין Skadden, Arps, Slate, Meagher & Flom בניו יורק, ולאחר תפקיד בכיר באמדוקס (חברה מקבוצת עורק).
בשנת 2003 משרד מיתר ליקוורניק גבע התמזג עם משרד לשם ברנדויין, שהתמחה בליטיגציה ובשוק ההון הישראלי, ובראשו עמדו ד"ר ישראל (רלי) לשם ועו"ד דרור ברנדויין. מיזוג זה היווה את אחד המיזוגים הגדולים בענף עריכת הדין בישראל. לאחר המיזוג נקרא המשרד מיתר ליקוורניק גבע & לשם ברנדויין, והפך לאחד המשרדים הגדולים בישראל.
בשנת 2007 מוזג למשרד מיתר ליקוורניק גבע & לשם ברנדויין, משרד גלרט, פרישטיק, עם הצטרפותם של עו"ד אלון גלרט, מומחה למשפט מנהלי, ששימש יועץ משפטי של משרד ראש הממשלה בתקופת כהונתם של ראשי הממשלה אהוד ברק ואריאל שרון, ועו"ד גידי פרישטיק, מומחה בדיני איכות הסביבה, תשתיות ורשויות מקומיות.
בשנת 2011 הצטרפו למשרד עורכי הדין יואב שדה ורמי לנדא ממשרד עורכי הדין שדה-לנדא וכן עו"ד יוסי עבאדי ממשרד כספי. עו"ד יואב שדה שימש בעבר כראש המחלקה המשפטית של קבוצת אייזנברג, ומכהן עד היום כיו"ר לשכת המסחר ישראל-סין. עו"ד רמי לנדא כיהן בעבר כיועץ המשפטי של נציגות משרד התעשייה והמסחר הישראלי בארצות הברית ועומד בראש מחלקת דיני עבודה. עו"ד יוסי עבאדי כיהן כמנהל מינהלת השידורים לציבור במשרד התקשורת וכיועץ המשפטי של רשות החברות הממשלתיות.
בשנת 2013 התמזג למשרד משרד קנטור, אלחנני, טל ושות', בראשו עמדה עו"ד דליה טל, אשר התמחה בתחומי בנקאות, נדל"ן, חדלות פרעון וליטיגציה. לאחר מיזוג זה שונה שם המשרד והוא מוכר כיום כמשרד מיתר ליקוורניק גבע לשם טל ושות'. בנוסף, הצטרפו למשרד עו"ד אלון סהר, אלדר בן-רובי חיים גואטה ממשרד הרצוג, פוקס, נאמן ושות' יחד עם מספר עורכי-דין שכירים. סהר התמחה בהיי-טק, בן-רובי במיסוי וגואטה בתאגידים.
בשנת 2015 הצטרפה למשרד מחלקת תכנון ובניה בראשות עו"ד תמר מגדל. נכון לשנת 2015 כלל הצוות המשפטי של המשרד למעלה מ-250 עורכי דין (מתוכם 78 שותפים) ו-50 מתמחים.
בתחילת 2016 גדל מספר עוה"ד לכ-280 עם הצטרפות מחלקת הליטיגציה בראשות עו"ד איל רוזובסקי שפרשה ממשרד צלרמאיר, פילוסוף, רוזובסקי, צפריר ושות' שהתפרק, והצטרפות מחלקת מימון הפרויקטים שפרשה ממשרד ארדינסט ושות' בראשות עו"ד ג'וני פינקלשטיין
בתחילת 2017 הצטרפו למשרד 13 עו"ד (מהם 3 שותפים, עוה"ד איתי פרישמן, ד"ר שחר הדר ומירי שליט) ממשרד גרוס קלינהנדלר חודק הלוי גרינברג ושות'.
בשנת 2019 הצטרפה למשרד מחלקת מלונאות בראשות עו"ד כרמית בר-און. נכון לשנת 2019 מונה המשרד כ-340 עורכי-דין וכן 65 מתמחים.

תחומי התמחות

המשרד עוסק בכל תחומי המשפט המסחרי עם התמחות במיזוגים ורכישות, היי טק, בנקאות, ליטיגציה ושוק ההון.
בין התחומים הנוספים בהם עוסק המשרד ניתן למנות: מקרקעין ונדל"ן, מיסוי, דיני חברות, מימון חברות וגיוסי הון, הסכמים מסחריים בישראל ובחו"ל, קניין רוחני ועסקאות בתחומי הטכנולוגיה השונים, תקשורת, הגבלים עסקיים, רגולציה, ביטחון פנים ותעשיות ביטחוניות, תכנון ובנייה, אנרגיה, תשתיות, משפט מנהלי, איכות הסביבה, דיני מכרזים, דיני עבודה, רשויות מקומיות, סין והמזרח הרחוק.

הכרה ודירוגים

בשנת 2014 דורג כמשרד עורכי הדין הגדול בישראל. ובנוסף קיבל את "אות מגן המילואים" של שר הביטחון על עידוד ותמיכה של עובדיו בעת שירותם במילואים. המשרד נבחר על ידי Chambers & Partners ועל ידי Legal 500 (דירוגים בינלאומיים) וחברות הדירוג הישראליות (BDI ו- Dun's100) כאחד ממשרדי עורכי הדין המובילים בישראל.